b'\n_START_ARTICLE_\nYamanote-linja\n_START_PARAGRAPH_\nYamanote-linja (jap. \xe5\xb1\xb1\xe6\x89\x8b\xe7\xb7\x9a, Yamanote-sen) on yksi Tokion merkitt\xc3\xa4vimmist\xc3\xa4 ja vilkkaimmista rautatielinjoista. Se on ympyr\xc3\xa4n muotoinen, ja yhdist\xc3\xa4\xc3\xa4 toisiinsa suurimman osan Tokion t\xc3\xa4rkeist\xc3\xa4 rautatieasemista ja liikekeskuksista, kuten Ginzan, Shinjukun, Shibuyan ja Ikebukuron. 34,5 kilometrin pituisella linjalla on 29 asemaa ja sen kiert\xc3\xa4minen kest\xc3\xa4\xc3\xa4 noin tunnin. Linjaa liikenn\xc3\xb6i JR East. _NEWLINE_Yamanote-linjan tunnusv\xc3\xa4ri on kellanvihre\xc3\xa4. Junien vuorov\xc3\xa4li on ruuhka-aikoina kaksi minuuttia ja p\xc3\xa4iv\xc3\xa4ll\xc3\xa4 3\xe2\x80\x934 minuuttia. L\xc3\xa4hes kaikilta linjan asemilta on vaihtoyhteys muille juna- tai metrolinjoille. Vuonna 2005 Yamanote-linjaa k\xc3\xa4ytti p\xc3\xa4iv\xc3\xa4ss\xc3\xa4 3,55 miljoonaa ja vuodessa 1,3 miljardia matkustajaa. Vertailun vuoksi koko 26 linjaa k\xc3\xa4sitt\xc3\xa4v\xc3\xa4\xc3\xa4 New Yorkin metroa k\xc3\xa4ytti vuonna 2006 p\xc3\xa4iv\xc3\xa4ss\xc3\xa4 4,9 miljoonaa ja vuodessa 1,5 miljardia matkustajaa, ja koko Helsingin julkisessa liikenteess\xc3\xa4 matkustettiin vuodessa noin kuusi kertaa Yamanote-linjaa v\xc3\xa4hemm\xc3\xa4n._NEWLINE_Yamanote-linjaa my\xc3\xb6t\xc3\xa4p\xc3\xa4iv\xc3\xa4\xc3\xa4n kulkevat junat tunnetaan nimell\xc3\xa4 "ulkoympyr\xc3\xa4" (jap. \xe5\xa4\x96\xe5\x9b\x9e\xe3\x82\x8a, soto-mawari) ja vastap\xc3\xa4iv\xc3\xa4\xc3\xa4n kulkevat nimell\xc3\xa4 "sis\xc3\xa4ympyr\xc3\xa4" (jap. \xe5\x86\x85\xe5\x9b\x9e\xe3\x82\x8a, uchi-mawari). Linjan nimi, "vuorenk\xc3\xa4si", viittaa sis\xc3\xa4maan kukkula-alueisiin tai vuorenrinteisiin, erotuksena rannikon alavasta maasta. Tokiossa Yamanote sijaitsee junalinjan tekem\xc3\xa4n lenkin l\xc3\xa4nsipuolella, rannikon alueet taas tunnetaan "alakaupunkina" (jap. \xe4\xb8\x8b\xe7\x94\xba, Shitamachi).'